CELEX: 52011XG0308(01)
Language: hu
Date: 2011-03-08
Title: A Tanács következtetései a holnap európai egészségügyi munkaerejébe történő befektetésről – az innováció és az együttműködés lehetőségei

8.3.2011   
            
            
               HU
            
            
               Az Európai Unió Hivatalos Lapja
            
            
               C 74/2
            
         A Tanács következtetései a holnap európai egészségügyi munkaerejébe történő befektetésről – az innováció és az együttműködés lehetőségei
   2011/C 74/02
   AZ EURÓPAI UNIÓ TANÁCSA,
   
               1.
            
            
               EMLÉKEZTET arra, hogy az Európai Unió működéséről szóló szerződés 168. cikke szerint az Unió fellépése kiegészíti a nemzeti politikákat, és a népegészségügyi helyzet javítására irányul; az Unió bátorítja a tagállamok közötti együttműködést a népegészségügy területén, és szükség esetén támogatást nyújt a tagállamok fellépéséhez, teljes mértékben tiszteletben tartva a tagállamoknak az egészségügyi szolgáltatások és az orvosi ellátás megszervezésére és biztosítására vonatkozó hatáskörét;
            
         
               2.
            
            
               EMLÉKEZTET ARRA, hogy az Európai Unió működéséről szóló szerződés 168. cikke szerint a tagállamok a Bizottsággal együttműködve összehangolják politikáikat és programjaikat;
            
         
               3.
            
            
               UTAL az uniós egészségügyi rendszerekben érvényesítendő közös értékekről és elvekről szóló, 2006. június 2-i tanácsi következtetésekre, amelyekben a Tanács kiemeli a magas színvonalú, biztonságos és bizonyítékokon alapuló ellátás és az ahhoz történő hozzáférés biztosításának jelentőségét;
            
         
               4.
            
            
               FELIDÉZI az európai egészségügyi dolgozókról szóló, 2008. december 10-i bizottsági zöldkönyvet, valamint az európai egészségügyi dolgozókról szóló zöldkönyvről folytatott nyilvános konzultáció eredményeit összefoglaló 2009. december 15-i jelentést, amelyek rávilágítottak az egészségügyi dolgozók – elsősorban a szakorvosok és az ápolók – jelenlegi és jövőbeni hiányának súlyos problémájára;
            
         
               5.
            
            
               EMLÉKEZTET az „EURÓPA 2020 – Az intelligens, fenntartható és inkluzív növekedés stratégiája” című, 2010. március 3-i bizottsági közleményre, amelyben a Bizottság hét kiemelt kezdeményezést terjeszt elő, köztük az „Új készségek és munkahelyek menetrendje” elnevezésűt, amelynek célja a foglalkoztatási szint emelése és szociális modelljeink fenntarthatóságának biztosítása érdekében a munkaerő-piacok korszerűsítési feltételeinek megteremtése, valamint a „Mozgásban az ifjúság” elnevezésű kezdeményezést;
            
         
               6.
            
            
               EMLÉKEZTET az Egészségügyi Világszervezet (WHO) átfogó magatartási szabályzatára, amelyet a szervezet közgyűlése 2010. május 21-én fogadott el, és amely az egészségügyi dolgozók felvétele vonatkozásában iránymutatást nyújtó etikai keretként szolgál a tagállamok számára;
            
         
               7.
            
            
               ÜDVÖZLI a 2010. szeptember 9–10-én La Hulpe-ben tartott, „Befektetés a holnap európai egészségügyi munkaerejébe: az innováció és az együttműködés lehetőségei” elnevezésű miniszteri konferenciát, amelyen a résztvevők hangsúlyozták, hogy az egészségügyi rendszerek működőképességének és hozzáférhetőségének védelme érdekében az elegendő számú, motivált és magasan képzett egészségügyi szakemberekbe történő befektetés terén megfelelő kezdeményezésekre van szükség;
            
         
               8.
            
            
               HANGSÚLYOZZA, hogy a súlyosabb és krónikus betegségek számának növekedése, az egészségügyi szakemberek és a népesség idősödése, a betegek és az egészségügyi rendszerek változó igényei, a betegek és az egészségügyi dolgozók fokozott mobilitása, továbbá a tudományos haladás és az új technológiák feltűnése kulcskihívást jelent a tagállamok számára, és innovatív megközelítést igényel a jövő egészségügyi munkaerejét illetően;
            
         
               9.
            
            
               ELISMERI, hogy a tagállamok az egészségügyi ágazatban alkalmazott humánerőforrás-politikák területén – különösen az egészségügyi szakemberek mobilitása tekintetében – kölcsönösen függnek egymástól;
            
         
               10.
            
            
               FELKÉRI a tagállamokat, hogy:
               
                           —
                        
                        
                           erősítsék meg az együttműködést és a bevált gyakorlatok cseréjét – többek között a jó minőségű és összehasonlítható adatok gyűjtését illetően – abból a célból, hogy jobban támogassák az egészségügyi munkaerővel kapcsolatos, a jövőre vonatkozó tagállami szakpolitikák kialakítását, ezáltal járulva hozzá az ellátáshoz történő egyenlő hozzáféréshez, és mindezen belül fordítsanak különös figyelmet a jövő egészségügyi munkaerő-szükségletének előrejelzésére és a hatékony egészségügyimunkaerő-tervezésre az Európai Unió egészében,
                        
                     
                           —
                        
                        
                           hívják fel a figyelmet a vonzó munkahelyi környezet, munkafeltételek és szakmai fejlődési lehetőségek fontosságára az egészségügyi dolgozók motiválásában, valamint az ellátás minőségének és biztonságának szavatolásában,
                        
                     
                           —
                        
                        
                           ösztönözzék az egészségügyi dolgozók oktatását és képzését az ellátás minőségének és biztonságának további előmozdítása érdekében, és mérlegeljék, hogyan lehet a legjobban kiaknázni az uniós eszközöket ezek finanszírozására, a jövőbeli pénzügyi keret sérelme nélkül,
                        
                     
                           —
                        
                        
                           tartsák tiszteletben a WHO átfogó magatartási szabályzatában foglaltakat a nemzetközi munkaerő-felvétel vonatkozásában;
                        
                     
         
               11.
            
            
               FELKÉRI a tagállamokat és a Bizottságot, hogy:
               
                           —
                        
                        
                           dolgozzanak ki olyan cselekvési tervet, amely – elismerve a tagállami hatásköröket – választási lehetőségeket kínál a tagállamok egészségügyi munkaerővel kapcsolatos szakpolitikái fejlesztésének támogatásához, különösen a kompetenciaprofilok értékelése, a tervezési módszereknek az azonosított egészségügyi szükségletek figyelembevételével való fejlesztése, a folyamatos szakmai továbbképzés és a munkaerő-felvételi és -megtartási stratégiák területén, továbbá amely alternatívákat kínál az egészségügyi munkaerő tekintetében EU-szerte tapasztalható közép- és hosszú távú kulcskihívások leküzdéséhez,
                        
                     
                           —
                        
                        
                           e cselekvési terv kidolgozásába vonják be a betegek képviselőit és az egészségügyi szakembereket, valamint az egészségügyi ágazat más érintett érdekelt feleit,
                        
                     
                           —
                        
                        
                           e cselekvési terv kidolgozása során vegyék figyelembe más szakpolitikai területek – elsősorban az oktatás, a munkaügy, a szociális ügyek és a belső piac – lehetséges hozzájárulását;
                        
                     
         
               12.
            
            
               FELKÉRI a Bizottságot, hogy:
               
                           —
                        
                        
                           bátorítsa a tagállamok közötti együttműködést, és támogassa a cselekvési terv 2012-ig történő kidolgozását,
                        
                     
                           —
                        
                        
                           kezelje kiemelt területként az egészségügyi dolgozók oktatását és képzését, és mérlegelje, hogyan lehet a legjobban kiaknázni az uniós eszközöket ezek finanszírozására, a jövőbeli pénzügyi keret sérelme nélkül, összhangban az Európa 2020 stratégia „Új készségek és munkahelyek menetrendje” elnevezésű és a „Mozgásban az ifjúság” elnevezésű kiemelt kezdeményezéseivel,
                        
                     
                           —
                        
                        
                           biztosítsa, hogy az egészségügyi program 2011. évi munkaterve olyan együttes fellépést tartalmazzon, amely együttműködési fórumot biztosít arra, hogy a tagállamok egymással, illetve az Eurostattal, az OECD-vel és a WHO-val szorosan együttműködve végezhessék az egészségügyi munkaerő-szükséglet előrejelzését és az egészségügyi munkaerő-tervezést.